Pokyny upravujúce podmienky a organizáciu výchovy a vzdelávania

Materskej školy Nábrežie 4.apríla od 2.9.2020

Organizácia výchovy a vzdelávania MŠ bude prebiehať za zmenených podmienok v súlade s aktuálnymi hygienicko – epidemiologickými nariadeniami RÚVZ až do ich odvolania. Dokument rešpektuje opatrenia a rozhodnutia Úradu verejného zdravotníctva SR (ďalej aj ako“ UVZ SR“) a predstavuje nadstavbu platných opatrení. Bude podliehať aktuálnym hygienicko-epidemiologickým opatreniam.

Zákonný zástupca:

* Zodpovedá za dodržiavanie hygienicko–epidemiologických opatrení pri privádzaní dieťaťa do MŠ, počas pobytu v šatňovom/vstupnom priestore materskej školy a pri odvádzaní dieťaťa z MŠ v zmysle aktuálnych opatrení ÚVZ SR (nosenie rúšok, dodržiavanie odstupov, dezinfekcia rúk).
* Dodržiava pokyny riaditeľa materskej školy, ktoré upravujú podmienky na obdobie školského roku 2020/2021.
* Odovzdáva dieťa výhradne zamestnancovi materskej školy.
* **Predkladá pri prvom nástupe dieťa do MŠ „Zdravotný dotazník a Vyhlásenie zákonného zástupcu dieťaťa“ ( na stiahnutie v dokumentoch).**
* Po každom prerušení dochádzky dieťa do materskej školy v trvaní viac ako tri pracovné dni predkladá písomné „Vyhlásenie zákonného zástupcu o bezinfekčnosti“ o tom, že dieťa neprejavuje príznaky prenosného ochorenia a nemá nariadené karanténne opatrenie.
* Rešpektuje pravidlá nosenia hračiek a iného materiálu alebo pomôcok z domáceho prostredia do materskej školy, stanovené riaditeľom materskej školy.
* V prípade, že u dieťaťa je podozrenie alebo potvrdené ochorenie na COVID-19, bezodkladne o tejto situácii informuje triedneho učiteľa a riaditeľa školy. Povinnosťou zákonného zástupcu je aj bezodkladne nahlásenie karantény, ak bola dieťaťu nariadená lekárom všeobecnej zdravotnej starostlivosti pre deti a dorast alebo miestne príslušným regionálnym hygienikom. Za týchto podmienok je dieťa zo školy vylúčené.

Opatrenia MŠ v rámci prevencie nákazy COVID-19:

Opatrenia majú smerovať ku implementácii odporúčaní Úradu verejného zdravotníctva založené na princípe ROR - rúško, odstup, ruky

* Pri ceste do materskej školy sa sprevádzajúce osoby a deti riadia aktuálnymi opatreniami ÚVZ SR a pokynmi RÚVZ.
* Celkový čas zdržiavania sa osôb sprevádzajúcich deti do MŠ vo vonkajších a vnútorných priestoroch MŠ je potrebné obmedziť na nevyhnutné minimum. **Dieťa môže sprevádzať vždy len jeden zákonný zástupca.**
* Sprevádzajúca osoba sa v MŠ pohybuje vždy v rúšku, v šatni môžu byť dve dospelé osoby a dve deti.
* Pri vstupe do MŠ si sprevádzajúca osoba obuje návleky a použije prostriedok na dezinfekciu rúk.
* Pedagogický pracovník vykoná ranný zdravotný filter podľa štandardných pravidiel, v prípade merania telesnej teploty deťom, túto nikde nezaznamenáva a nespracováva. V prípade podozrenia na akútne ochorenie (nielen na COVID-19), pedagogický zamestnanec dieťa nepreberie.
* Sprevádzajúca osoba zabezpečí umiestnenie rezervného (podpísaného) rúška svojho dieťaťa do jeho skrinky.
* Dieťa si umyje ruky bežným spôsobom pod dohľadom pedagogického zamestnanca, ktorý je v súlade s aktuálnymi hygienicko–epidemiologickými nariadeniami.

Pri podozrení na ochorenie COVID-19:

* Nikto s príznakmi infekcie dýchacích ciest, ktoré by mohli zodpovedať známym príznakom COVID-19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest), ako aj inej infekčnej choroby nesmie vstúpiť do priestorov materskej školy.
* Ak dieťa v priebehu dňa vykazuje niektorý z možných príznakov COVID-19, dieťa si bezodkladne nasadí rúško a je nutné umiestniť ho do samostatnej miestnosti a kontaktovať zákonných zástupcov, ktorí ho bezodkladne vyzdvihnú.
* V prípade podozrivého dieťaťa alebo pracovníka sa riadi škola aktuálnymi usmerneniami ÚVZ SR a RÚVZ